钦定古今图书集成/方舆汇编/职方典/第1238卷 > 《筑城记》明·王宾
## 钦定古今图书集成/方舆汇编/职方典/第1238卷 > 《筑城记》明·王宾

城池所以镇封疆，壮邦社，乃内安外攘之本。凿之筑
之，诚致治之良图，保邦之要道也。《书》曰：“申画郊圻，慎
固封守。”《易》曰：“王公设险以守其国。”殆以是欤？新宁县
实古之附庸夫彝也，汉有都梁夫彝县，隶零陵郡。宋
绍兴初，峒民杨再兴叛，里人张敦状闻于朝，寻平之，
以金城村为新宁县治。元季兵起，遂成榛莽。我国朝
洪武初，大军克平溪峒，以邑转隶武冈。邑虽有治，而
城守则未备也。景泰初，峒苗杨文伯叛，人民流窜，县
治荡然。知县唐荣、典史周康以苗蛮耗扰邑治，由“城
守勿备”之故，乃疏其事。寻蒙朝廷俯念元元为重，命
筑城拨军以护守之。维时湖广都指挥范公征帅师
镇守是州，乘檄咨于州守朱盖，合军民并力以兴斯
役。先令百户尹旻往相原隰，度旧治稍西，壤地夷旷，
风水允宜。既而董军夫者，指挥同知陈福、庄铭。赞其
成功者，佥事侯俊、蔡能也；董民夫者，判官智祥。赞其
成功者，亦智祥也。诸君叶议作兴，军民乐于趣事，不
日之间，厥功告成。周围计四百馀丈，上建串楼，外濬
壕堑，为门四：东曰迎阳，西曰镇远，南曰保安，北曰“翼
云。”街衢廨宇，焕然聿新。耄倪欢呼，有备无患。典史周
康喜邑之有守，请镌石以记厥成。粤昔柳公绰执铜
兽，将练兵武冈，以御峒獠。柳宗元铭之，彰彰盛烈，照
燿史册。今范公分戎麾守兹土，筑城以保邑民，峒蛮
拱手，震惊后人，睹物兴思，不待铭而勋著矣。《春秋》之
法，城邢、“城卜”，皆书之以示劝。况斯城之筑，不惟足以
庇民于一时，实可以保圣天子文明之治于万世，又
不可以不书也。官属耆老有功于城，具书于碑后，以
示不朽。